Comença la recuperació dels forns de calç de Carcaixent
11 de desembre de 2017

Carcaixent

L´Ajuntament de Carcaixent ha signat un acord d´autorització per accedir als terrenys adjacents a la font de la Parra, propietat de D. Eugenio Moll, donant així el primer pas per començar la primera fase de la recuperació de la ruta dels calciners. De forma paral·lela a la firma de l´acord, l´Ajuntament té previst invertir abans d'acabar l´any 4.000€ destinats a netejar, sanejar i conservar el forn de calç de la Font de la Parra així com el seu entorn.

Conjuntament amb esta iniciativa, a través de voluntariat mediambiental, s´estan realitzant eixides a la muntanya per acabar de censar els forns de calç existents. L’incendi de l’estiu 2016 va fer visibles molts forns que es desconeixien fins al moment, n'hi ha censats actualment prop de 60, xifra que converteix Carcaixent en una de les poblacions de tot l’estat on més forns de calç queden en peu.

Amb la remodelació de l´equip de Govern, s´ha volgut donar rellevància a esta particularitat que presenta Carcaixent amb la creació de la regidoria de recuperació d'infraestructures i béns naturals. El regidor de l´àrea, Carles Albert, s’ha mostrat molt il·lusionat amb l´acord adoptat i la inversió que va a realitzar-se, i també amb el sentiment de recolzament que este fet està tenint en la societat carcaixentina.

Albert ha remarcat el repte que suposa la recuperació de la cultura dels calciners, en la qual ja s’està treballant «primerament, a través del voluntariat estem elaborant unes fitxes amb les dades més destacables de tots els forns de calç existents. Una vegada eixa tasca estiga acabada, ho plasmarem en un mapa, estudiarem la possibilitat d´acordar amb els propietaris dels terrenys senyalitzar i conservar els forns existents». El regidor de recuperació d’infraestructures i béns naturals ha avançat que l’objectiu final és treballar en la unificació de totes les sendes existents per fer una ruta dels calciners que recórrega tot el terme i que done a conèixer aquest patrimoni cultural.

.